<classify> KAMPUNI ya Ndege Tanzania ATCL imesema kwa sasa inaendelea na mazungumzo na mamlaka husika nchini Uingereza ili ndege za kampuni hiyo zifanye safari nchini humo.ATCL imesema kuwa taarifa zinazosambaa kwenye mitandao ya kijamii kwamba ndege za ATCL zitaanza safari zake nchini Uingereza ifikapo mwishoni mwa mwaka huu, sio za kweli. Mkurugenzi Mtendaji wa ATCL, Ladislaus Matindi aliyasema hayo jana alipozungumza na gazeti hili kwa njia ya simu na kueleza kuwa kilichopo kwa sasa ni mazungumzao kati ya ATCL na mamlaka husika nchini Uingereza. Matindi alikiri ATCL inataka kuanzisha safari za Uingereza katika Uwanja wa Gatwick uliopo London, lakini siyo kweli kwamba imeshapata kibali cha safari hizo, lakini pia siyo kweli kwamba zitaanza Desemba Mosi, mwaka huu. Alisema katika mchakato wa kupata kibali cha kupeleka ndege katika nchi fulani au uwanja fulani nje ya nchi, jambo la kwanza ni kukubaliwa kupata muda wa kufika na kuondoka katika uwanja huo slot. Alisema mazungumzo yanayoendelea kwa sasa ni kuhusu kupata muda huo na siyo kweli kuwa ATCL imeshapata kibali hicho.ATCL tulionesha nia ya kutaka ndege zetu zianze safari za kwenda Uingereza katika Uwanja wa Gatwick, na kilichopo sasa ni mazungumzo ya kupata kwanza muda wa ndege zetu kutua na kuondoka katika uwanja huo, hivyo siyo kweli kwamba tumeshapata kibali, lakini pia siyo kweli kwamba safari hizo zitaanza Desemba Mosi, mwaka huu, alieleza Matindi.Ndege za ATCL kwa sasa zinafanya safari zake mjini Entebbe nchini Uganda na mjini Bujumbura nchini Burundi safari ambazo zilianza mwezi Agosti mwaka jana.  <topic>: KITAIFA 